Τζανλουίτζι Μπουφόν

Ο **Τζανλουίτζι Μπουφόν** (ιταλικά-λατινικό αλφάβητο *Gianluigi Buffon*, γεννήθηκε 28 Ιανουαρίου 1978) είναι Ιταλός πρώην διεθνής ποδοσφαιριστής που αγωνιζόταν ως τερματοφύλακας. Θεωρείται ως ένας από τους καλύτερους στη θέση του όλων των εποχών. Είναι κάτοχος του ρεκόρ διεθνών συμμετοχών της εθνικής ομάδας της χώρας του.

## Βιογραφία

### Πρώτα χρόνια
Γεννήθηκε σε αθλητική οικογένεια: η μητέρα του ήταν τρεις φορές πρωταθλήτρια Ιταλίας στη σφαιροβολία και τη δισκοβολία, ένας θείος του ήταν μπασκετμπολίστας, ενώ και ο πατέρας αθλούταν στη σφαιροβολία. Οι δύο μεγαλύτερες αδερφές του ήταν επαγγελματίες παίκτριες βόλεϊ. Ο Μπουφόν ξεκίνησε το ποδόσφαιρο στην ομάδα νέων της Πάρμα το 1991, αρχικά αγωνιζόμενος σε διάφορες θέσεις (συνήθως μέσος) αλλά ο τυχαίος ταυτόχρονος τραυματισμός των δύο πρώτων τερματοφυλάκων της ομάδας νέων του έδωσε την ευκαιρία να αναδείξει το ταλέντο του και να καθιερωθεί.

### Καριέρα σε συλλόγους
Ξεκίνησε την επαγγελματική του καριέρα από την Πάρμα το 1995, κάνοντας το ντεμπούτο του το Νοέμβριο σε αγώνα με αντίπαλο τη Μίλαν (αποτέλεσμα 0–0). Η αποχώρηση του βασικού τερματοφύλακα της ομάδας την επόμενη χρονιά του έδωσε την ευκαιρία να καθιερωθεί βοηθώντας το σύλλογο να κατακτήσει το Κύπελλο Ιταλίας, το Κύπελλο ΟΥΕΦΑ και το Σούπερ Κύπελλο Ιταλίας το 1999. Το 2001 έγινε ο ακριβότερος τερματοφύλακας του κόσμου, καθώς η μεταγραφή του στη Γιουβέντους κόστισε στην ομάδα του Τορίνο περίπου 52 εκατομμύρια ευρώ. Το ρεκόρ αυτό καταρρίφθηκε το 2018. 

Τη χρονιά 2002–03 ανακηρύχθηκε ο καλύτερος παίκτης του Τσάμπιονς Λιγκ και έγινε ο πρώτος τερματοφύλακας που έλαβε αυτόν τον τίτλο και παραμένει ο μόνος. Κέρδισε επίσης το βραβείο της UEFA για τον καλύτερο τερματοφύλακα εκείνη τη χρονιά, ενώ ψηφίστηκε στην Ομάδα της Χρονιάς από την UEFA σε πέντε περιπτώσεις. Παρ' αυτά, δεν μπήκε καν στην πρώτη τριάδα για τη Χρυσή Μπάλα, με τον συμπαίκτη του Πάβελ Νέντβεντ να κερδίζει το βραβείο. Τα έτη 2003, 2004, 2006 και 2007 ανακηρύχθηκε ο καλύτερος τερματοφύλακας σύμφωνα με την IFFHS. Στις 19 Ιανουαρίου 2009 αναγνωρίστηκε ως ο καλύτερος τερματοφύλακας της περιόδου 1987–2009 σύμφωνα με την IFFHS, ενώ ήταν και πρώτος στο χρονικό διάστημα 1987–2022. Στις 7 Φεβρουαρίου 2011 ανακηρύχθηκε ο καλύτερος τερματοφύλακας της πρώτης δεκαετίας του 21ου αιώνα. Το 2018 κατέκτησε το ένατο πρωτάθλημα της καριέρας του και έγινε ο παίκτης με τα περισσότερα πρωταθλήματα στην Ιταλία. Κατέκτησε επίσης το πέμπτο του Κύπελλο Ιταλίας, συμπληρώνοντας μάλιστα 300 αγώνες χωρίς να δεχθεί γκολ σε σύνολο 655. Παρά αυτές τις συλλογικές επιτυχίες, δεν κατάφερε να κατακτήσει το ΟΥΕΦΑ Τσάμπιονς Λιγκ φτάνοντας σε τρεις τελικούς, το 2003, το 2015 και το 2017, χωρίς όμως επιτυχία.

Το ψευδώνυμο του Μπουφόν είναι «Σούπερμαν», το οποίο έχει από την περίοδο των συμμετοχών του στην Πάρμα. Μετά τον αγώνα με την Ίντερ, όταν απέκρουσε το πέναλτι του Ρονάλντο, έβαλε φανέλα με το γράμμα S. Έχει κατακτήσει 31 τρόπαια στην καριέρα του, συμπεριλαμβανομένων έντεκα τίτλων της Σέριε Α, ενός τίτλου Σέριε Β, πέντε τίτλους Κυπέλλου Ιταλίας, έξι τίτλους Σούπερ Κυπέλλου Ιταλίας, έναν τίτλο Κυπέλλου UEFA, έναν τίτλο του Παγκοσμίου Κυπέλλου και ένα τίτλο Λιγκ 1. 

Μετά από 17 χρόνια παρουσίας στη Γιουβέντους, έμεινε ελεύθερος τον Ιούνιο του 2018. Παρόλα τα σενάρια που ήθελαν να αποχωρεί από την ενεργό δράση, υπέγραψε τετραετές συμβόλαιο με την Παρί Σεν Ζερμέν. Με την Παρί κέρδισε το Πρωτάθλημα Γαλλίας το 2019. Στις 5 Ιουνίου 2019 ανακοινώθηκε ότι δε θα συνεχίσει στη γαλλική ομάδα και έμεινε ελεύθερος, επιστρέφοντας τελικά στη Γιουβέντους. Μετά από δύο σεζόν στην ιταλική ομάδα, όπου κατέκτησε άλλο ένα πρωτάθλημα και ένα Σούπερ Κύπελλο Ιταλίας το 2020, ανακοίνωσε ότι ο κύκλος του στη Γιουβέντους έκλεισε οριστικά με το φινάλε της σεζόν 2020–21. Ο Μπουφόν το καλοκαίρι του 2021 υπέγραψε διετές συμβόλαιο με την Πάρμα και επέστρεψε στην πρώτη του ομάδα μετά από είκοσι χρόνια. 

Κατέχει το ρεκόρ για το πιο καθαρό παθητικό της Σέριε Α και την εθνική ομάδα της Ιταλίας. Κατέχει επίσης το ρεκόρ για τη μεγαλύτερη διάρκεια χωρίς να δεχθεί γκολ στην ιστορία του ιταλικού πρωταθλήματος: σε πάνω από 12 αγώνες πρωταθλήματος δεν είχε δεχθεί γκολ, για 974 συνεχόμενα λεπτά κατά τη διάρκεια της σεζόν 2015–16, καθώς και έχοντας επιτύχει τα περισσότερα παιχνίδια (10) διαδοχικά χωρίς να δεχθεί τέρμα, στην ίδια χρονιά. 
Κλείνοντας την καριέρα σε ηλικία 45 ετών είχε αγωνιστεί σε 1.179 επίσημους αγώνες. Σε 520 αγώνες διατήρησε ανέπαφη τη εστία του, ένας από τους τέσσερις καλύτερους στην ιστορία. Ικανός στις εκτελέσεις πέναλτι απέκρουσε 30 κατά τη διάρκεια της καριέρας.

### Εθνική ομάδα
Ξεκίνησε τη διεθνή σταδιοδρομία του στις μικρές εθνικές ομάδες και με την ομάδα κάτω των 16 ετών της Ιταλίας, έφτασε στον τελικό του Ευρωπαϊκού Πρωταθλήματος κάτω των 16 ετών το 1993, αποκρούοντας δύο πέναλτι και ακόμη και σκοράροντας ένα μόνος του στη νίκη στα προημιτελικά επί της Ισπανίας, και στη συνέχεια αποκρούοντας τρία πέναλτι - αλλά έχασε επίσης ένα, στη νίκη στα ημιτελικά επί της Τσεχοσλοβακίας. Ήταν το πιο σημαντικό μέλος της ομάδας της Ιταλίας που κατέκτησε το Ευρωπαϊκό Πρωτάθλημα κάτω των 21 ετών το 1996.

Πριν να συμπληρώσει τα 20 χρόνια του, στις 29 Οκτωβρίου 1997, έκανε το ντεμπούτο του στην εθνική ομάδα των ανδρών σε αγώνα με αντίπαλο τη Ρωσία για τα προκριματικά του Παγκοσμίου Κυπέλλου του 1998. Μπήκε ως αλλαγή στο παιχνίδι στο 31ο λεπτό και έκανε αξιοσημείωτες αποκρούσεις υπό συνθήκες χιονιού σε μια εκτός έδρας ισοπαλία με 1–1. Ήταν στην αποστολή της ομάδας στην τελική φάση αλλά δεν αγωνίστηκε καθόλου, όπως και στο Ευρωπαϊκό Πρωτάθλημα του 2000. Με 176 εμφανίσεις είναι ο παίκτης με τις περισσότερες συμμετοχές στην ιστορία της εθνικής ομάδας της Ιταλίας, ο τρίτος Ευρωπαίος διεθνής ποδοσφαιριστής όλων των εποχών. Κατέχει επίσης, το ρεκόρ των τις περισσότερων εμφανίσεων με 80 για την Ιταλία ως αρχηγός, αφού έλαβε το περιβραχιόνιο μετά την αποχώρηση του Φάμπιο Καναβάρο το 2010. Ανήκει στο μικρό σύνολο των ελάχιστων ποδοσφαιριστών με πέντε συμμετοχές σε διοργανώσεις Παγκοσμίων Κυπέλλων (1998, 2002, 2006, 2010, 2014), αν και σε αυτό του 1998 ήταν στον πάγκο. Πρωταθλητής κόσμου το 2006 με την εθνική Ιταλίας, διατήρησε ανέπαφη την εστία του σε πέντε από τους επτά αγώνες και αναδείχθηκε ο καλύτερος τερματοφύλακας σύμφωνα με τη FIFA. Είναι ένας από τους τρεις τερματοφύλακες πρωταθλήτριας ομάδας που έχει δεχθεί μόνο δύο γκολ σε τελική φάση της διοργάνωσης. Έλαβε τη δεύτερη θέση στην ψηφοφορία για τη Χρυσή Μπάλα, την οποία έλαβε ο Καναβάρο. 

Έχει επίσης εκπροσωπήσει την Ιταλία σε τέσσερα Ευρωπαϊκά Πρωταθλήματα, στους Ολυμπιακούς Αγώνες του 1996 και σε δύο Κύπελλα Συνομοσπονδιών, κερδίζοντας την τρίτη θέση το 2013. Αποχώρησε από το διεθνές ποδόσφαιρο το 2017, αφού η Ιταλία δεν κατάφερε να προκριθεί στο Παγκόσμιο Κύπελλο του 2018, παρόλο που αργότερα συμμετείχε σε φιλικούς αγώνες μέσα στο 2018. Το 2016 με την 167 συμμετοχή του έγινε κάτοχος του ρεκόρ διεθνών συμμετοχών της Ευρώπης, επίδοση που διατήρησε μέχρι τις αρχές του 2018.  Το 2016 σε διαδικτυακή ψηφοφορία της UEFA με συμμετοχή 3,5 εκατομμυρίων ατόμων επιλέχθηκε στην καλύτερη ενδεκάδα στην ιστορία της διοργάνωσης.

## Στατιστικά

### Σε συλλόγους

### Στατιστικά στοιχεία διεθνούς σταδιοδρομίας

## Τίτλοι

*Πρωτάθλημα ποδοσφαίρου Ιταλίας (11) : 2002, 2003, *2005*, *2006*, 2012, 2013, 2014, 2015, 2016, 2017, 2018,2020
*Κύπελλο ποδοσφαίρου Ιταλίας (5) : 1999, 2015, 2016, 2017, 2018
*Σούπερ Καπ Ιταλίας (6) : 1999, 2002, 2003, 2012, 2013, 2015
*Παγκόσμιο Κύπελλο Ποδοσφαίρου: 2006
* Ευρωπαϊκό Πρωτάθλημα Νέων: 1996
*Πρωτάθλημα Γαλλίας Λιγκ 1: 2019

## Ατομικές διακρίσεις

* Κάτοχος του Κυπέλλου του Μπράβο (Καλύτερος νεαρός ποδοσφαιριστής του κόσμου): 1999
* Καλύτερος τερματοφύλακας του χρόνου στην Ιταλία (8) : 1999, 2001, 2002, 2003, 2004, 2005, 2006, 2008
* Καλύτερος τερματοφύλακας του κόσμου σύμφωνα με την IFFHS (4) : 2003, 2004, 2006, 2007
* Καλύτερος τερματοφύλακας της Ευρώπης σύμφωνα με την ΟΥΕΦΑ (2) : 2003, 2017
* Καλύτερος ποδοσφαιριστής σύμφωνα με την ΟΥΕΦΑ: 2003
* Ευρωπαίος τερματoφύλακας της χρονιάς (3) : 2003, 2016, 2017
* Καλύτερος τερματοφύλακας του Τσάμπιονς Λιγκ (2) : 2003, 2006
* Μέλος της ομάδας της χρονιάς από την ΟΥΕΦΑ (5): 2003, 2004, 2006, 2016, 2017
* Μέλος της ομάδας της χρονιάς Τσάμπιονς Λιγκ (2) : 2015, 2017
* Μέλος της ομάδας της χρονιάς Γιουρόπα Λιγκ: 2014
* Καλύτερος τερματοφύλακας του κόσμου σύμφωνα με το Onze d' Or (2) : 2003, 2006
* Καλύτερος τερματοφύλακας στην Ιταλία σύμφωνα με τους φιλάθλους (2) : 2006, 2007
* Κάτοχος του βραβείο του Λεβ Γιάσιν (Καλύτερος τερματοφύλακας του κόσμου): 2006
* Μέλος της καλύτερης ομάδας του Παγκοσμίου Κυπέλλου 2006 
* Παίκτης της χρονιάς στη Σέριε Α: 2017
* Μέλος της καλύτερης ομάδας της Σέριε Α (5) : 2012, 2014, 2015, 2016, 2017
* Μέλος της καλύτερης ομάδας του Ευρωπαϊκό Πρωτάθλημα Ποδοσφαίρου 2008 και Ευρωπαϊκό Πρωτάθλημα Ποδοσφαίρου 2012

### Βραβεία

* Κάτοχος του βραβείου «Για διακρίσεις μπροστά στην Ιταλική Δημοκρατία» (12 Δεκεμβρίου 2006).

## Δείτε επίσης

* Κατάλογος ποδοσφαιριστών ανδρών με 150 ή περισσότερες διεθνείς συμμετοχές 
* Κατάλογος ποδοσφαιριστών ανδρών με τις περισσότερες επίσημες εμφανίσεις

## Παραπομπές


## Εξωτερικοί σύνδεσμοι

* 
* Επίσημη ιστοσελίδα   
* Ο Μπουφόν στην επίσημη ιστοσελίδα της Γιουβέντους 

Κατηγορία:Ιταλοί ποδοσφαιριστές
Κατηγορία:Ποδοσφαιριστές Εθνικής Ιταλίας
Κατηγορία:Τερματοφύλακες ποδοσφαιριστές
Κατηγορία:Ποδοσφαιριστές Παγκοσμίου Κυπέλλου 2014
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Σέριε Β
Κατηγορία:Ποδοσφαιριστές Πάρμα ΦΚ
Κατηγορία:Ποδοσφαιριστές Κυπέλλου Συνομοσπονδιών FIFA 2009
Κατηγορία:Ποδοσφαιριστές Εθνικής Ιταλίας Κ21
Κατηγορία:Ποδοσφαιριστές Γιουβέντους
Κατηγορία:Ποδοσφαιριστές Κυπέλλου Συνομοσπονδιών FIFA 2013
Κατηγορία:Ποδοσφαιριστές ολυμπιακής ομάδας Ιταλίας
Κατηγορία:FIFA 100
Κατηγορία:Ποδοσφαιριστές Ευρωπαϊκού Πρωταθλήματος 2016
Κατηγορία:Ποδοσφαιριστές Παρί Σεν Ζερμέν
Κατηγορία:Ποδοσφαιριστές Λιγκ 1
Κατηγορία:Ιταλοί ποδοσφαιριστές στο εξωτερικό
Κατηγορία:FIFA Century Club
Κατηγορία:Ξένοι ποδοσφαιριστές στη Γαλλία
Κατηγορία:Αθλητές στους Μεσογειακούς Αγώνες 1997
Κατηγορία:Παίκτες νικητές Παγκοσμίου Κυπέλλου ποδοσφαίρου FIFA